Bejaarde tydens Muldersdrift-huisroof doodgeslaan‘n Bejaarde man is dood nadat hy in sy huis in Muldersdrift tydens ‘n huisroof aangerand is. Hy is in die kombuis dood. Foto: Verskaf ŉ Bejaarde vrou het Vrydag in die vroeë oggendure met haar sterwende man se kop op haar skoot gesit en wag vir hulp nadat ŉ groep mans hulle op hul kleinhoewe in Lindley, Muldersdrift in Gauteng, aangerand en beroof het. Terry-Ann Booyse, woordvoerder van die veiligheidsmaatskappy Drift Reaction, het aan Maroela Media gesê die man, Charles Henderson, het omstreeks middernag gaan ondersoek instel nadat sy honde begin blaf het. “Hy het na sy stoorkamer gegaan waar vier gewapende mans, twee met vuurwapens en twee met messe, hom oorval het,” het Booysen gesê. “Hy is met ŉ houtpaal en ŉ baksteen aangerand en in die huis in gesleep.” Die aanvallers het hierna die huis betree waar hulle Charles en vrou, Jenny, aan mekaar vasgebind en erg aangerand het terwyl hulle geld en vuurwapens geëis het. Charles het langs sy vrou gesterf nadat hy met graaf op sy kop geslaan is. Hulle het die huis geplunder en vier vuurwapens, ammunisie, kontant, selfone, rekenaars, ŉ tabletrekenaar en ander waardevolle items gebuit. “Hulle het selfs die egpaar se alkohol gedrink terwyl hulle gewag het vir ŉ voertuig om hul buit op te laai, waarna hulle van die toneel gevlug het,” het Booysen bygevoeg. Die erg beseerde Jenny kon daarin slaag om haarself los te wikkel en het Drift Reaction ontbied deur die noodknoppie te druk. Toe die beamptes van die maatskappy se Iron Fist Squad en taktiesereaksie-eenheid by die huis opdaag, het hulle haar op die kombuisvloer aangetref waar sy met haar man se kop op haar skoot gesit het. Sy is na ŉ hospitaal geneem vir behandeling. Die Muldersdrift-polisie ondersoek die saak. Booysen het gesê die Iron Fist Squad en die polisie is warm op die spoor van die verdagtes en hulle gaan alles in hul vermoë doen om hulle spoedig aan te keer. ŉ Beampte van die gespesialiseerde ondersoekeenheid staan hulle by.